b"\n_START_ARTICLE_\nBatalla de Chiari\n_START_SECTION_\nLa invasi\xc3\xb3 imperial dels territoris hisp\xc3\xa0nics d'It\xc3\xa0lia\n_START_PARAGRAPH_\nA It\xc3\xa0lia l'emperador prengu\xc3\xa9 la iniciativa i a comen\xc3\xa7aments de l'estiu un ex\xc3\xa8rcit imperial sota el comandament del Pr\xc3\xadncep Eugeni de Savoia aconsegu\xc3\xad de la neutral Rep\xc3\xbablica de Ven\xc3\xa8cia autoritzaci\xc3\xb3 per travessar el seu territori. D'aquesta manera les tropes imperials aconseguiren penetrar a la vall del riu Po el 28 de maig prenent per sorpresa als ex\xc3\xa8rcits borb\xc3\xb2nics.\n_START_SECTION_\nPrimera derrota borb\xc3\xb2nica i replegament\n_START_PARAGRAPH_\nAmbd\xc3\xb3s ex\xc3\xa8rcits es mantingueren diversos dies expectants mentre es vigilaven, per\xc3\xb2 la nit del 8 de juliol del 1701 el Pr\xc3\xadncep Eugeni de Savoia sorprengu\xc3\xa9 novament el Mariscal Nicolas Catinat al travessar el riu Adige, atacant l'a\xc3\xafllada cavalleria borb\xc3\xb2nica el 9 de juliol que fou derrotada a la Batalla de Carpi. _NEWLINE_Els ex\xc3\xa8rcits borb\xc3\xb2nics es replegaren rere el riu Oglio adoptant una posici\xc3\xb3 defensiva, per\xc3\xb2 de resultes de la derrota el comandant en cap Nicolas Catinat fou destitu\xc3\xaft i rellevat pel Duc de Villeroy. Aquest, sense gaires dots militars per\xc3\xb2 desitj\xc3\xb3s de complaure Llu\xc3\xads XIV de Fran\xc3\xa7a per haver-lo nomenat, travess\xc3\xa0 triomfal el riu Oglio desitj\xc3\xb3s de presentar batalla als ex\xc3\xa8rcits imperials.\n_START_SECTION_\nLa Batalla\n_START_PARAGRAPH_\nEn veure com els ex\xc3\xa8rcits borb\xc3\xb2nics canviaven d'estrat\xc3\xa8gia i passaven a l'ofensiva, l'ex\xc3\xa8rcit imperial s'atrinxer\xc3\xa0 prop de la petita vil\xc2\xb7la de Chiari, adoptant una formidable posici\xc3\xb3 defensiva totalment flanquejats per rius i rieres que tan sols permetien un atac frontal de les tropes borb\xc3\xb2niques._NEWLINE_El Pr\xc3\xadncep Eugeni de Savoia aconsegu\xc3\xad novament enganyar els comandants borb\xc3\xb2nics fent creure al Duc de Villeroy, gr\xc3\xa0cies a uns soldats capturats, que les tropes imperials es redu\xc3\xafen a 6.000 homes. El Duc de Villeroy es decid\xc3\xad a atacar frontalment conven\xc3\xa7ut de la redu\xc3\xafda for\xc3\xa7a de l'enemic i per tal d'evitar que reb\xc3\xa9s els refor\xc3\xa7os de la resta de l'ex\xc3\xa8rcit imperial._NEWLINE_En la seva precipitaci\xc3\xb3 llan\xc3\xa7\xc3\xa0 en tromba les seves tropes sense ni tan sols esperar que la seva pr\xc3\xb2pia artilleria prengu\xc3\xa9s posicions. Les tropes borb\xc3\xb2niques foren rebudes per una desc\xc3\xa0rrega combinada de foc d'artilleria i fuselleria, provocant la caiguda de fins a 2.000 homes en poc temps. Malgrat aix\xc3\xb2, el Duc de Villeroy orden\xc3\xa0 una nova c\xc3\xa0rrega frontal que fou novament rebutjada, per b\xc3\xa9 que el Pr\xc3\xadncep Eugeni de Savoia en cap moment deix\xc3\xa0 la seva posici\xc3\xb3 defensiva per perseguir les tropes borb\xc3\xb2niques quan es retiraven._NEWLINE_Durant la batalla, l'anterior comandant en cap Mariscal Nicolas Catinat, que ara es trobava sota el comandament del Duc de Villeroy don\xc3\xa0 sobrades proves d'una valentia excepcional.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nDespr\xc3\xa9s de la derrota borb\xc3\xb2nica el Duc de Villeroy adopt\xc3\xa0 una actitud m\xc3\xa9s precabuda i acamp\xc3\xa0 a Urago, prop de Chiari, on es mantingu\xc3\xa9 a l'espera que l'ex\xc3\xa8rcit imperial sort\xc3\xads de la seva posici\xc3\xb3 defensiva conven\xc3\xa7ut que amb la superior de tropes de qu\xc3\xa8 encara diposava podria derrotar a l'ex\xc3\xa8rcit imperial en una batalla a camp obert. _NEWLINE_Per\xc3\xb2 despr\xc3\xa9s de dos mesos i sense cap moviment, les tropes borb\xc3\xb2niques hagueren d'aixecar el camp doncs a causa del seu gran nombre, havien devastat la zona i ja no els quedaven subministraments per a subsistir en un pa\xc3\xads que es veia defensat a contracor. El 12 de novembre del 1701 els ex\xc3\xa8rcits borb\xc3\xb2nics travessaren novament el riu Oglio i retornaren a les seves bases de Cremona."